مہمند ایجنسی میں دہشتگردوں کے ہاتھوں اسکول تباہ

پولیٹیکل انتظامیہ کے مطابق مہمند ایجنسی کی دور افتادہ تحصیل صافی کے علاقہ چمر کنڈ میں شدت پسندوں نے گورنمنٹ بوائز پرائمری اسکول کو بارودی مواد سے نشانہ بنا کر اڑایا۔

خبر کا کوڈ: ۴۲۴۷۰۹

تاریخ: ۲۶ بهمن ۲۰۱۶ - ۱۳:۵۰

رسا نیوز ایجنسی کی رپورٹ کے مطابق، قبائلی علاقہ مہمند ایجنسی میں دہشتگردوں نے ایک سرکاری اسکول کو بارودی مواد سے اڑا دیا۔ پولیٹیکل انتظامیہ کے مطابق مہمند ایجنسی کی دور افتادہ تحصیل صافی کے علاقہ چمر کنڈ میں شدت پسندوں نے گورنمنٹ بوائز پرائمری اسکول کو بارودی مواد سے نشانہ بنا کر اڑایا۔

شدت پسندوں نے رات کی تاریکی میں بوائز اسکول میں دھماکا خیز مواد نصب کیا، جو زوردار دھماکے سے پھٹ گیا، جس کے نتیجے میں اسکول کی عمارت منہدم ہوگئی۔ واقعے میں کسی قسم کے جانی نقصان کی اطلاعات موصول نہیں ہوئیں۔

واقعے کے بعد پولیٹیکل انتظامیہ اور سیکیورٹی اہلکار موقع پر پہنچے اور جائے وقوع کو سیل کرکے تحقیقات کا آغاز کردیا گیا۔

یاد رہے کہ فاٹا میں سب سے زیادہ اسکول مہمند ایجنسی میں تباہ کیے گئے، جن کی تعداد 127 ہے اور جس میں سب سے زیادہ 64 اسکول تحصیل صافی میں تباہ ہوئے۔ /۹۸۸/ن۹۴۰